## El Consell aprova el decret que establix els criteris d’aplicació de la pròrroga dels pressupostos de la Generalitat de 2025

*** Esta norma facilita l’operativa financera durant el període de pròrroga i el funcionament normal dels servicis públics competència de la Generalitat
* El decret regula qüestions essencials per a l’activitat financera, com ara el règim d’incorporació de romanents i les modificacions pressupostàries, així com l’àmbit subjectiu d’aplicació, i fixa els criteris generals de la pròrroga**

El Consell ha aprovat el decret que establix i regula els criteris d’aplicació de la pròrroga automàtica dels pressupostos de la Generalitat per a 2025, des de l’1 de gener de 2026 fins a la publicació i entrada en vigor de la Llei de pressupostos de la Generalitat per a 2026.

La disposició inclou huit articles i dos disposicions finals que regulen qüestions fonamentals per a l’activitat financera, com ara el règim d’incorporació de romanents i el de les modificacions pressupostàries, així com l’àmbit subjectiu d’aplicació o els criteris generals tant de la mateixa pròrroga com de l’execució pressupostària. També es fixen en el text les normes per a ordenar la finalització de la pròrroga i l’obertura del nou pressupost.

En octubre de 2024 la Comunitat Valenciana va patir un dels episodis meteorològics més greus de la història recent d’Espanya, amb conseqüències tràgiques sobre una part important del territori i de la ciutadania. La riuada va ocasionar pluges torrencials que van provocar un desenllaç catastròfic, amb el desbordament de diversos rius i barrancs, i la destrucció de múltiples infraestructures, tant públiques com privades, vivendes i comerços, amb els consegüents perjuís econòmics i personals.

La Generalitat va adoptar un conjunt de mesures de resposta als danys causats per la dana, que s’han plasmat en el Pla de recuperació i reconstrucció, aprovat en juliol d’enguany. El pla s’ordena entorn de l’objectiu d’organitzar i accelerar el canvi que necessita la zona afectada i la Comunitat Valenciana, i s’articula sobre la base de quatre pilars estratègics: persones, teixit empresarial i econòmic, medi ambient i teixit social i comunitari.

Esta situació va tindre incidència immediata en l’activitat de la Generalitat, que es va vore en la necessitat de reorientar una part important de les seues polítiques i prioritats públiques, i també va provocar, ateses les dates en què es va produir, que es posposara la presentació en les Corts dels pressupostos de la Generalitat per a l’exercici 2025, que finalment es van aprovar en maig d’enguany.

Este nou context derivat de l’existència d’un pressupost en vigor d’aprovació recent, la fortalesa associada a la posada en marxa del Pla de recuperació i reconstrucció perfectament implementat i sustentat en els pressupostos mencionats i la nova estructura orgànica i funcional del Consell, units al fet que el Govern d’Espanya, per tercer any consecutiu, no ha presentat dins del termini i en la forma que cal el corresponent projecte de Pressupostos Generals de l’Estat, han conduït, com a mesura de responsabilitat, a retardar la presentació en les Corts dels pressupostos de la Generalitat per a l’exercici 2026.

La Llei orgànica 8/1980 de finançament de les comunitats autònomes (LOFCA), modificada per la Llei orgànica 3/2009, disposa que si els pressupostos no s’han aprovat abans del primer dia de l’exercici econòmic corresponent, automàticament queda prorrogada la vigència dels anteriors.

A més, la Llei 1/2015 de la Generalitat, d’hisenda pública, del sector públic instrumental i de subvencions, establix que si les Corts no aproven el pressupost de la Generalitat abans del primer dia de l’exercici econòmic corresponent, s’entendrà prorrogat el de l’exercici anterior fins a l’aprovació i publicació del nou en el *Diari Oficial de la Generalitat Valenciana.*

És en este marc a on sorgix la necessitat d’un decret que fixe els criteris d’aplicació de la pròrroga per a l’exercici 2026 dels pressupostos de la Generalitat per a 2025 amb l’objectiu de facilitar l’operativa financera de la Generalitat durant el període de pròrroga i, en conseqüència, el funcionament normal dels servicis públics de la seua competència.

**Criteris generals de la pròrroga**

Els crèdits prorrogats seran els inicials aprovats en la Llei 6/2025 de la Generalitat d’acord amb diversos criteris. El primer d’estos és que el pressupost prorrogat s’adaptarà a l’estructura orgànica, funcional i econòmica vigent a 1 gener de 2026.

Així mateix, no es prorrogaran els crèdits destinats a programes o actuacions que hagen finalitzat en l’exercici 2025 amb independència del capítol de gastos al qual afecten. Els crèdits que donen cobertura a subvencions nominatives no mantindran esta condició, excepte les que excepcionalment tinguen abast plurianual i dotació específica per a 2026.

De la mateixa manera, seran objecte de pròrroga tots els crèdits associats a modificacions de crèdit que, pel seu objecte i naturalesa, estenguen els seus efectes a l’exercici 2026; els crèdits del capítol I necessaris per a atendre totes les obligacions econòmiques contretes fins al 31 de desembre de 2025 que tinguen repercussió en 2026, així com el crèdit necessari per a la cobertura dels compromisos en matèria de personal temporal o substitut imprescindible per al funcionament normal dels servicis públics.

Els crèdits necessaris per a satisfer els interessos i el capital de l’endeutament que siga preceptiu reconéixer també es prorrogaran segons els compromisos adquirits, de conformitat amb l’article 135 de la Constitució espanyola.

Igualment, els gastos finançats amb ingressos finalistes es prorrogaran per l’import ajustat de la consignació pressupostària per a 2026 de l’administració d’origen, sense que això supose un import superior al crèdit inicial del 2025.

Quant als crèdits afectats per la pròrroga, hauran d’estar vinculats al funcionament normal de la Generalitat i a l’atenció de les necessitats dels ciutadans de la Comunitat Valenciana.

**Incorporació de romanents i criteris d’execució**

Durant el període de pròrroga, la incorporació de romanents amb finançament afectat s’ajustarà al que es disposa en la normativa en vigor, incloent a este efecte el que es preveu en la Llei 6/2025 de la Generalitat.

L’execució del pressupost prorrogat serà coherent amb els objectius d’estabilitat pressupostària i de sostenibilitat financera, mentres que les obligacions derivades de compromisos de gastos adquirides l’any 2025, els compromisos de gastos de caràcter plurianual i els expedients de tramitació anticipada s’entendran inclosos en el crèdit inicial prorrogat.

Pel que fa als diferents subjectes que integren el sector públic instrumental, hauran d’ajustar l’execució dels seus pressupostos de gastos als ingressos procedents de les diverses conselleries o seccions pressupostàries des de les quals es financen, així com als seus ingressos propis, si és el cas.

A més, les transferències i aportacions dineràries que responguen al seu finançament ordinari hauran de comptabilitzar-se, amb caràcter general, per dotzenes parts del seu import pressupostat. En el cas que una entitat requerisca una periodificació diferent, haurà de remetre a la Conselleria d’Economia, Hisenda i Administració Pública el corresponent calendari d’execució, abans del 20 de gener de 2026, perquè l’aprove.

Finalment, una vegada acabat el període de pròrroga, es procedirà a l’obertura del pressupost aprovat i es realitzaran els ajustos necessaris per a imputar a este totes les operacions comptables d’execució realitzades en el pressupost prorrogat.

Fecha: 26/12/2025